គណបក្ស​កាន់អំណាច​តែងតាំង​សមាសភាព​គ.ជ.ប.​ថ្មីតែមិនទាន់​បញ្ចេញ​ឈ្មោះ​​
គណបក្ស​ប្រជាជន​​នៅ​រង់ចាំការ​ជ្រើស​រើស​បេក្ខភាព​របស់​គណបក្ស​សង្គ្រោះជាតិ​។​
ភ្នំពេញ — លោក ជាម យៀប មន្ត្រីជាន់ខ្ពស់និងជាសមាជិកសភាតំណាងរាស្ត្រខាងគណបក្សបក្សប្រជាជនកម្ពុជាមានប្រសាសន៍ថា គណបក្សប្រជាជនកម្ពុជាបានសម្រេចជ្រើសរើសសមាសភាពគណៈកម្មាធិការជាតិរៀចចំការបោះឆ្នោតចំនួន៤រូបរួចរាល់ហើយ។ ក៏ប៉ុន្តែលោកមិនទាន់ប្រកាសឈ្មោះឲ្យដឹងជាសារធារណៈនៅឡើយ។ លោកមានប្រសាសន៍ថា បេក្ខភាពទាំង៤រូបនោះសុទ្ធសឹងជាមន្ត្រីដែលបានបម្រើការងារយូរឆ្នាំ និងពោរពេញទៅដោយបទពិសោធន៍ខាងកិច្ចការរៀបចំការបោះឆ្នោត។ ក៏ប៉ុន្តែសមាសភាពថ្មីនេះគ្មានឈ្មោះលោកអ៊ឹម សួស្តី ប្រធានគ.ជ.ប. បច្ចុប្បន្ននេះ និងលោក ទេព នីថា អគ្គលេខាធិការគ.ជ.ប. បច្ចុប្បន្ននេះ។ លោកបានបញ្ជាក់ថា គណបក្សប្រជាជននៅរង់ចាំការជ្រើសរើសបេក្ខភាពរបស់គណបក្សសង្គ្រោះជាតិតែប៉ុណ្ណោះ។ វីអូអេបានព្យាយាមទាក់ទងសុំការបំភ្លឺពីមន្ត្រីជាន់ខ្ពស់សំខាន់ៗរបស់គណបក្សសង្គ្រោះជាតិ រួមមានលោកសម រង្ស៊ី ប្រធាន លោកកឹម សុខា អនុប្រធាន និងលោកយឹម សុវណ្ណ អ្នកនាំពាក្យគណបក្ស តែមិនអាចបានទេ ដោយទូរស័ព្ទទទួលការហៅចូលហើយ តែគ្មានអ្នកទទួល។ ក៏ប៉ុន្តែលោក គួយ ប៊ុនរឿន បេក្ខភាពដែលគណបក្សសង្គ្រោះជាតិបានជ្រើសរើសមុនដំបូងគេសម្រាប់ក្លាយជាសមាសភាពគ.ជ.ប.ថ្មី មានប្រសាសន៍ប្រាប់ក្រុមអ្នកកាសែតនៅឯមន្ទីររដ្ឋសភាកាលពីថ្ងៃអង្គារថា បេក្ខភាពគ.ជ.ប.ថ្មីរបស់គណបក្សសង្គ្រោះជាតិមិនទាន់បានសម្រេចនៅឡើយ។ លោកបាននិយាយថា៖ «មកទល់ពេលនេះមិនទាន់មានភាពច្បាស់លាស់ទេ។មានតែរូបខ្ញុំមួយ ហើយគណៈអចិន្ត្រៃយ៍នឹងពិនិត្យឆាប់ៗនៅពេលខាងមុខ»។ យោងតាមកិច្ចព្រមព្រៀងថ្នាក់ដឹកនាំកំពូលនៃគណបក្សទាំងពីរ សមាសភាពគ.ជ.ប. ថ្មីត្រូវបានជ្រើសរើសដោយចំហដោយគណៈអចិន្ត្រៃយ៍នៃរដ្ឋសភាតាមរូបមន្ត៤-៤-១ មានន័យថា បួនរូបត្រូវបានជ្រើសចេញពីគណបក្សសង្គ្រោះជាតិនិងបួនរូបទៀតចេញពីគណបក្សសង្គ្រោះជាតិ។ ចំណែកឯបេក្ខភាពទី៩របស់សមាសភាពគ.ជ.ប.គឺអ្នកស្រី ពុង ឈីវកេក ប្រធានអង្គការសិទ្ធិមនុស្សលីកាដូបានយល់ព្រមហើយក្រោយពីមានការស្នើសុំពីគណបក្សទាំងពីរ។ បេក្ខភាពដែលគ្រោងនឹងដាក់ពាក្យជាសមាសភាពគណៈកម្មាធិការជាតិរៀបចំការបោះឆ្នោតថ្មីមានមន្ត្រីអង្គការសង្គមស៊ីវិល និងមន្ត្រីមកពីគណបក្សនយោបាយផងដែរ។ លោក គល់ បញ្ញា នាយកប្រតិបត្តិអង្គការឃ្លាំមើលដំណើរការបោះឆ្នោតមួយឈ្មោះខុមហ្វ្រែល មានប្រសាសន៍ថា លោកកំពុងពិចារណាដាក់ពាក្យទៅគណៈអចិន្ត្រៃយ៍នៃរដ្ឋសភា ក្រោយពីមានការស្នើសុំពីគណបក្សនយោបាយ។ លោកមានប្រសាសន៍ថា លោកចង់យកបទពិសោធន៍ដែលលោកបានធ្វើការងារខាងក្រៅ រឿងទាក់ទិននឹងកិច្ចការបោះឆ្នោតដើម្បីអាចផ្លាស់ប្តូររបៀបធ្វើការ និងកែលម្អការបោះឆ្នោតឲ្យបានត្រឹមត្រូវ កុំឲ្យមានការឈ្លោះប្រកែកគ្នារាល់ពេលបោះឆ្នោតម្តងៗ។ លោកបាននិយាយថា៖ «ខ្ញុំគិតថា វាជាឱកាសដែរ ដែលយើងអាចទៅធ្វើឲ្យការងារគ.ជ.ប.ហ្នឹងបានល្អ។ ខ្ញុំគិតខ្លួនឯងហើយ។ កន្លងមកយើងធ្វើការនៅខាងខុមហ្វែ្រលខាងក្រៅបានច្រើនដែរ។ តែគ្រាន់ថា វានៅមានការកម្រិត។ នេះហើយបានជាខ្ញុំពិចារណានៅក្នុងរឿងហ្នឹង»។ កញ្ញាកឹម មនោវិទ្យា កូនស្រីបង្កើតរបស់លោកកឹម សុខាវិញ មានប្រសាសន៍ថា កញ្ញាកំពុងរៀបចំបែបបទដាក់ពាក្យទៅគណៈអចិន្ត្រៃយ៍នៃរដ្ឋសភាដែរដើម្បីឲ្យគណបក្សជ្រើសរើសជាសមាសភាពគ.ជ.ប.ថ្មី។ កញ្ញាបាននិយាយថា៖ «អាស្រ័យទៅលើកិច្ចព្រមព្រៀងមុននឹងពេលសង្គ្រោះជាតិចូលទៅសភាហ្នឹង ពីព្រោះបើសិនជាកិច្ចព្រមព្រៀងនយោបាយមិនច្បាស់លាស់ទេ អាចគ.ជ.ប.ហ្នឹងមិនបានដំណើរការល្អ ដូចយើងសង្ឃឹមទុក»។ សមាសភាពគ.ជ.ប.បច្ចុបន្ននេះត្រូវបានគណបក្សប្រឆាំង និងប្រជាពលរដ្ឋបានស្តីបន្ទោសទៅលើភាពលម្អៀងទៅរកគណបក្សកាន់អំណាច ដោយសារតែសមាសភាពតាំងពីកំពូលរហូតដល់ថ្នាក់ឃុំជាសមាជិកគណបក្សប្រជាជនកម្ពុជា។ តែការចោទប្រកាន់នេះត្រូវបានមន្ត្រីគ.ជ.ប.បដិសេធ៕